b'\n_START_ARTICLE_\nPojasna ko\xc4\x8dnica\n_START_PARAGRAPH_\nPojasna ko\xc4\x8dnica zbog jednostavne konstrukcije je poznata ve\xc4\x87 odavno. Prednost im je \xc5\xa1to se relativno malom silom mogu ostvariti veliki u\xc4\x8dinci ko\xc4\x8denja. Nedostatak im je veliko optere\xc4\x87enje vratila na savijanje, a ni sustav ko\xc4\x8denja nije jako stabilan. Upotrebljavaju se u gradnji dizalica. Ko\xc4\x8di se pomo\xc4\x87u \xc4\x8deli\xc4\x8dne trake (pojasa) snabdjevene ko\xc4\x8dnom oblogom preba\xc4\x8denom preko ko\xc4\x8dnog cilindra, a optere\xc4\x87ene su utezima, oprugama ili rukom. Razlikujemo jednostavne, sumarne, diferencijalne, ovijene, dvosmjerne i unutarnje pojasne ko\xc4\x8dnice. Ove posljednje rijetko se upotrebljavaju, jer je i pored velikog kuta opasivanja (ve\xc4\x87eg nego kod unutarnjih \xc4\x8deljusnih ko\xc4\x8dnica) moment ko\xc4\x8denja zbog niskih dopu\xc5\xa1tenih sila optere\xc4\x87enja relativno nizak. Kod ovijenih pojasnih ko\xc4\x8dnica, s ve\xc4\x87im brojem ovijanja bubnja, pove\xc4\x87ava se duljina dodira bubnja i pojasa, a time i moment ko\xc4\x8denja.\n_START_SECTION_\nTarne ko\xc4\x8dnice\n_START_PARAGRAPH_\nKod tarnih ko\xc4\x8dnica dolazi nakon uklju\xc4\x8divanja ko\xc4\x8dionog dijela s oblogom do trenja izme\xc4\x91u pokretnih dijelova ko\xc4\x8dnice i obloge koja miruje. Ko\xc4\x8denjem smanjena kineti\xc4\x8dka energija pretvara se u toplinu. Ova tako razvijena toplina mora biti odvo\xc4\x91ena, \xc5\xa1to je zadatak kod konstruiranja ko\xc4\x8dnice. Tarne ko\xc4\x8dnice nalaze \xc5\xa1iroku primjenu u raznim industrijskim granama. Omogu\xc4\x87uju jednostavne, jeftine, pouzdane i za razne pogone prilagodljive izvedbe. Tro\xc5\xa1kovi odr\xc5\xbeavanja ko\xc4\x8dnica su niski, vijek trajanja relativno dug, a sile potrebne za uklju\xc4\x8divanje niske. Ove vrste ko\xc4\x8dnica slu\xc5\xbee \xc4\x8desto i kao sigurnosni organi. Uklju\xc4\x8divanje ko\xc4\x8dnice mo\xc5\xbee biti ru\xc4\x8dno, pneumatski, hidrauli\xc4\x8dki, i to bilo direktno ili preko poluga. U nedostatke tarnih ko\xc4\x8dnica ubrajamo: tro\xc5\xa1enje tarnih dijelova, promjenjivost ko\xc4\x8dionog momenta sile. Do ove promjenjivosti dolazi zbog dolazi zbog promjena koeficijenta trenja izazvanog promjenama temperature, vlage, brzine i tlaka na oblogama. Prema na\xc4\x8dinu izvedbe razlikujemo \xc4\x8deljusne, pojasne, plo\xc4\x8daste (lamelne) i sto\xc5\xbeaste ko\xc4\x8dnice.'